37 minutes ago
بو یولدان بیر خان کئچمیش
یول بایاغی اوزونویدو. آدام قولتوغونون آلتینا وورموش قوهونو، گونون ایستیسینده ائوه گئدیردی. چؤلون اورتاسیندا کیمسه یوخودو. فقط اؤنونده اوزون بیر یول و یوخاریدا جیزلایان بیر گونش واریدی.
آرتیق دایانامادی. یول قیراغیندا بیر آغاجین کؤلگه سی آلتیندا اوتوردو و قوهونو کسیب دیلیمله مه یه باشلادی. یئدی، یئدی تا کی سون دیلیمی ده بیتیردی. قوهون قابیقلارینی و توخوملارینی دا آغاجین دیبینه قویدو.
اؤز اؤزونه میریلدادی:
ـ مندن سونرا بو یولدان کئچن اولسا اگر، گؤزو ساتاشسا بو قابیقلارا و توخوملارا، قوی دئسین کی یقین بو یولدان داها اؤنجه بیر خان کئچمیش.
سونرا آدام، آغاجین کؤلگه سی آلتیندا اوزانیب بیرآز دینجلمک ایسته دی. آمما گؤزونو بیر طهر او اتلی جانلی قابیقلاردان آییرامادی. قیسا سوره دن سونرا طاقتی توکندی و قابیقلاری بیرـ بیر الینه آلیب گمیردی. اؤزونه بئله توختاقلیق وئردی:
ـ بلی، مندن سونرا بوردان کئچن بیریلری اولسا دئیر کی، یقین بوردان داها اؤنجه بیر خان کئچمیش، هم ده یانیندا نؤکری وارمیش.
بیرآز کئچر، آدام گئنه دؤزه بیلمز. بیرآن یوگورر قابیقلارین اوستونه و اونلارین توزـ تورپاقلارینی سیلیب چئینه ییب یئیر. قابیقلاری یئییب قورتاراندان سونرا اؤز اؤزونه ـ قوی دئسینلر خانین آتی دا واریدی ـ دئیر.
آدام دینجینی آلدیقدان سونرا آیاغا قالخیب یولا توشمه یه جهد ائدر. آمما بیردن گؤزو توخونار گونش آلتیندا آزیجیق قوروموش قوهونون توخوملارینا.
تزه دن اوتورار، باغداشا قورار، توخوملارین هامسینی چیرتلار و توخوم قابیقلارینی دا اسن یئلده ساوورار.
آدام ائوینه دوغرو یول آلیب گئدر. آرتیق قولتوغون آلتیندا نه عایله سینه آپاراجاغی اوچون بیر قوهون واریدی، نه ده اونون کئچدیگی یولدان، آت اوستونده کئچیب گئدن بیر خان و یانیندا دا اونا قوللوق ائدن بیر نؤکر.
ایندی، نه گمی وار اورتالیقدا، نه ده اؤلنلرین جنازه لری. یوکو ده اؤز دئییشلرینه گؤره یونگول پئترول ایمیش و یونگول پئترولون دا لکه سی، دنیز اوزونده گؤرونمزمیش.
آمما اینانین توخوم قابیقلاریندان بللی کی بو دنیزده بیر پئترول گمیسی باتمیش.
#آززبایجان #آذربایجان #گونئی_آزربایجان #تورک #ادبیات #ساتیرا #طنز
eng_Latn azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab